BESLUTNING [1] om Somalia

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

- der henviser til sine tidligere beslutninger om situationen i Somalia,

A. der henviser til, at situationen i landet fortsat er ustabil, hvilket forhindrer udnævnelsen af stats- og regeringsledere, som legitimt kan repræsentere Somalia i de internationale fora,

B. der beklager, at der fortsat kæmpes i forskellige områder i Somalia, hvilket i det væsentligste kan tilskrives Hussein Aideed, søn af den tidligere general Farah Aideed, og at dette forårsager tab af menneskeliv og materielle skader, og hindrer den politiske, sociale og økonomiske genopbygningsproces,

C. der henviser til, at kampene mellem stammerne fortsat spalter landet i zoner, der er besat af svært bevæbnede og fanatiske militser, hvilket forhindrer genindsættelsen af en central myndighed,

D. der henviser til de store bestræbelser, som mange internationale og regionale organisationer har gjort for at hjælpe de somaliske oprørske grupperinger til at indlede forhandlinger med henblik på at sikre freden og den nationale forsoning,

E. der konstaterer, at De Forenede Nationers Sikkerhedsråd selv den 13. august 1996 har givet udtryk for dyb bekymring over kampene, som sønderriver Somalia, og har krævet, at der indledes forhandlinger mellem de stridende parter,

F. der henviser til, at det er af største vigtighed at løse de problemer, som består i Somalia, både af hensyn til det somaliske folk og til stabiliteten i hele regionen omkring Afrikas Horn,

G. der henviser til, at Somalia ikke har været i stand til hverken at ratificere den fjerde Lomé-konvention eller undertegne aftalen om revisionen af denne konvention,

H. der henviser til, at Den Paritetiske Forsamling AVS-EU gentagne gange har opfordret Rådet og Kommissionen til, ligegyldig hvordan situationen end er, at betragte Somalia som part af Lomé-konventionen, og at fastlægge alle de politiske og juridiske instrumenter, som skaber mulighed for, at det somaliske folk kan nyde godt af alle de hjælpe- og samarbejdsforanstaltninger, som er fastsat i Lomé-konventionen,

I. der henviser til, at der under nylige møder i AVS-EU-Rådet, som er blevet afholdt på øen Mauritius og i Vestsamoa, er blevet vedtaget en beslutning, der er i overensstemmelse med Forsamlingens ønsker,

J. der henviser til, at den humanitære nødhjælp og støtten til den økonomiske virksomhed og genetablering af grundlæggende tjenesteydelser har givet positive resultater i de situationer, hvor de politiske forhold og sikkerheden har tilladt dette,

K. der henviser til alle de bestræbelser, som Den Europæiske Union har gjort inden for de seneste år for at hjælpe Somalia til at afhjælpe sine mest påtrængende behov for genopbygning og genrejsning af økonomien,

L. der henviser til, at Somalia betragtes som et AVS-land, der »traditionelt eksporterer bananer« til Den Europæiske Union,

M. der henviser til, at Kommissionen har til hensigt at lukke Den Europæiske Unions særligt udsendtes kontor i Nairobi (Kenya),

N. der henviser den positive rolle, som SACB (Somalia Aid Coordination Body) hidtil har spillet, hvilket har gjort det muligt at skabe de nødvendige betingelser for den internationale bistand og for en samordning af den indsats, der gøres af de vigtigste donorer, nationale agenturer og NGO'er, der virker i Somalia,

1. gentager den indtrængende appel, som den tidligere har rettet til alle parterne i det somaliske samfund om, at de gør en indsats for at opnå en national aftale om fred og genopbygning i landet;

2. opfordrer indtrængende Den Afrikanske Enhedsorganisation, Ligaen af Arabiske Stater og De Forenede Nationers Sikkerhedsråd til at forstærke det pres, som de udøver på alle de væbnede oprørske grupper i Somalia, for at udvirke, at de indstiller kampene og seriøst indleder den nationale freds- og forsoningsproces, som er nødvendig for at indføre demokratiske institutioner, som kan iværksætte og forvalte programmerne til genrejsning af økonomien;

3. gentager, at det er overbevist om, at den eneste måde hvorpå der kan opnås en endelig løsning på krisen i Somalia, er gennem en aftale om deling af magten, og opfordrer derfor det internationale samfund til at hjælpe de krigsførende somaliske grupper til at indgå denne aftale;

4. opfordrer Rådet og Den Europæiske Unions medlemsstater til at udarbejde og forelægge den næste rådssamling (»Udvikling«) et europæisk initiativ til fredsforslag til fordel for Somalia;

5. glæder sig over den beslutning om Somalia, som AVS-EU-Rådet vedtog i Vestsamoa;

6. anmoder AVS-EU-Rådet, Ambassadørudvalget AVS-EU og Europa-Kommissionen om at undersøge, hvordan Somalia bedst kan sikres en status som part i hele Lomé-konventionen og kan nyde godt af dens instrumenter (herunder også STABEX-protokollerne), med inddragelse af nye juridiske og politiske instrumenter, der er på højde med situationens ekstraordinære karakter;

7. minder om, at midlerne fra den syvende og ottende EUF primært skal anvendes til landets genopbygning;

8. anser det for at være af afgørende betydning, at særprogammet for genopbygning til fordel for Somalia, der har fået tildelt 47 mio ecu, hurtigt iværksættes og gennemføres korrekt, navnlig til gavn for de mest sårbare befolkningssektorer, og til fremme af genopbygningen af vigtige sociale infrastrukturer, til støtte for genrejsningen af de økonomiske aktiviteter, herunder landbrug, kvægopdræt og fiskeri;

9. minder om, at det i forbindelse hermed er vigtigt, navnlig gennem inddragelse af NGO'erne, at garantere den nødvendige faglige bistand og muligheden for, at de somaliske småproducenter kan låne begrænsede beløb;

10. opfordrer Kommissionen til at opgive lukningen af kontoret for Den Europæiske Unions særlige udsendte for Somalia i Nairobi, idet dette kontors tilstedeværelse og uafhængighed har været væsentligt medvirkende til, at Unionen og dens samarbejdspartnere (NGO'er etc.) har kunnet gennemføre deres aktiviteter i Somalia, og til at skabe og sikre driften af SACB;

11. anmoder Kommissionen om at garantere fuldstændig gennemførelse af »bananprotokollen« til fordel for Somalia, og at anvende alle de instrumenter, den råder over for at støtte de somaliske bananproducenter;

12. pålægger sine formænd at sende denne beslutning til AVS-EU-Rådet og Kommissionen, samt til FN's og OAU's generalsekretærer.